Krugersdorp: Polisie skiet vermeende motorkaper dood | Netwerk24
Krugersdorp: Polisie skiet vermeende motorkaper dood
Deur Hanti Otto 08 Januarie 2021 15:06
'n Vermeende motorkaper is dood en sy drie makkers, waaronder 'n vrou, is in aanhouding nadat hulle Donderdag vir die polisie in Krugersdorp weggejaag en teen 'n heining gebots het.
Kapt. Mavela Masondo, polisiewoordvoerder, sê die verdagtes het, selfs nadat die bestuurder beheer oor die voertuig verloor en in die heining vasgery het, op die blitspatrollie-lede van die Wes-Rand bly skiet.
Die polisielede het teruggeskiet en een van die verdagtes doodgeskiet.
"Die lede was Donderdag in die vroeë oggendure besig met roetinepatrollies toe hulle 'n verdagte voertuig met drie mans en 'n vrou opmerk.
"Toe die blitspatrollie-lede die voertuig nader, het die verdagtes op hulle begin skiet en weggejaag," sê Masondo.
Die toneel waar die vermeende kapers met 'n gesteelde voertuig Donderdag in 'n heining vasgejaag het.
Die polisie het hul agternagesit en die verdagtes se voertuig het in 'n palissadeheining vasgejaag.
"Die verdagtes het aanhou skiet op die polisie, wat toe teruggeskiet het. Een verdagte is noodlottig gewond. Die ander drie, insluitende 'n 37-jarige vrou, is in hegtenis geneem. Twee pistole is ook in die voertuig gevind.
"Volgens ons voorlopige ondersoek is die voertuig 'n week gelede in Hekpoort (sowat 30 km van Krugersdorp af) gekaap. Ons ondersoek ook of die verdagtes en vuurwapens met ander misdade verbind kan word," sê Masondo.
Russell Meiring, woordvoerder van die ER24-nooddiens, sê hulle is Donderdagoggend om 01:20 na die toneel in Lisa-singel, West Village, ontbied.
Die bestuurder het 'n koeëlwond in sy bors gehad en was reeds dood. Die ander verdagtes was ongedeerd.
Volgens Masondo sal die oorlewende drie aangekla word van die besit van ongelisensieerde vuurwapens, die besit van 'n vermoedelik gesteelde voertuig en poging tot moord.
Die onafhanklike polisieondersoekdirektoraat ondersoek ook, volgens standaardprosedure, die dood van die verdagte.